Propagandavale: eestlaste sihikul on Venemaa tuumajaam – Propastop
30.01.2017
“Leningradi tuumajaam on saanud eestlaste sihtmärgiks”.  Just nii on pealkirjastanud 17. jaanuaril ilmunud loo Venemaa veebiväljaanne Svobodnaja Pressa (ek Vaba Ajakirjandus).
Artikli sisuks on ajakirjanik Ljudmilla Nikolajeva intervjuu Venemaa Balti uuringute keskuse juhi Nikolai Meževitšiga. Suurem osa usutlusest ei puuduta tuumaohtusid, vaid käsitleb julgeolekuolukorda Balti riikides laiemalt. Värvikas pealkiri artiklile on leitud ühest paarirealisest lõigust, mis muu artikliga nõrgalt seotud.
Meževitš tsiteerib selles lõigus kedagi Eesti eksperti, kes olevat hiljuti väitnud, nagu võivat “me Venemaa argessiivsete sammude korral rivist välja viia Venemaaa tuumajaamade ohutussüsteemid”. Eksperdi sõnadest teeb Meževitš ise järelduse, et märklauaks on nimelt Eesti piiri lähedal asuv Leningradi  ehk Sosnovõi Bori tuumajaam.
Õnneks võib öelda, et kõnealusel propagandavalel ei ole olnud erilist levi. Avaldamise päeval on lugu viidanud veel mõned Venemaa veebsaidid ja blogid. Laiemat levi teistesse kanalitesse, samuti mujale kui venekeelsesse meediasse, pole toimunud.
Propastop on selliste esmapilgul tühiste, kuid potentsiaalselt ohtlike propagandalugude suhtes jätkuvalt valvel. Mehhanism, kus teisejärgulistel veebisaitidel avalikustatud propagandavale võimendatakse risti-rästi viidetega tõena näivaks “alternatiivseks faktiks”, on tavaline infosõja võte. Näiteks sobib ühedollarilise sõjalaeva juhtum.
Postitust täiendatud 8. veebruaril 2017
On võimalik, et propagandavale algpunktiks on venekeelse Postimehe intervjuu Michael Lambertiga, Prantsuse päritolu “pehme jõu” eksperdiga. Intervjuus esitab Lambert arvamuse, et Eestil on mõttetu võistelda Venemaaga tavarelvastuses, küll aga saaks arendada küberrelvi, rünnates kriisi korral idanaabri pangasüsteeme või tuumaelektrijaamu. Propagandasait Baltnews on Lamberti intervjuu mõtte väänanud uudise pealkirjaks, mis teatab, et Prantsuse ekspert soovitab Eestil võtta kübersihikule Venemaa tuumajaamad. Siit omakorda jõuab meem tuumajaamade ründamisest Meževitši usutlusse ja Svobodnaja Pressa pealkirja, iga viitamisega üha propagandistlikku värvikust kogudes ja algsest mõttest eemaldudes.
Piltidel:
Kuvatõmmis loo aluseks olevast artiklist.
Leningradi tuumajaam. Foto: RIA Novosti / Alexey Danichev /Wikipedia / CC
Avalehe pilt: Nicolas Raymond / Flickr / CC